Kansanlähetyspäivät 2.7.2022 Ryttylässä Daniel Nummela

 – Kotona täällä ja taivaassa –

– JULKAISUVAPAA LAUANTAINA 2.7. KLO 14:00 –

**Polttopisteessä-puhe**

Hyvä Kansanlähetyspäivien juhlaväki. Rakkaat ystävät.

Tänään seison edessänne sydän täynnä iloa ja kiitollisuutta. Kiitän ja iloitsen siitä, että kahden vuoden etäpäivien jälkeen saamme tänään jälleen olla yhdessä koolla Ryttylässä Kansanlähetyspäivien merkeissä.

Ilo ja kiitollisuus ovat molemmat tärkeitä teemoja. Jumala rohkaisee meitä sanassaan iloitsemaan kaikissa tilanteissa ja kiittämään Jumalaa hänen hyvyydestään. Paavali kirjoittaa Tessalonikalaiskirjeessä: ”Iloitkaa aina. Rukoilkaa lakkaamatta. Kiittäkää kaikesta. Tätä Jumala tahtoo teiltä, Kristuksen Jeesuksen omilta.” (1. Tess. 5:16-18)

Paavalin muistutus on tärkeä, sillä liian usein katseemme kiinnittyy kokemiimme puutteisiin, niin että unohdamme kiittää saamastamme hyvästä. Ehkä sinäkin olet löytänyt itsesi tilanteesta, jossa olet rukoillut ahkerasti jonkin asian puolesta ja vastauksen saatuasi unohtanut kiittää Jumalaa hänen huolenpidostaan. Siksi rohkaisen sinua kaikkien tilanteiden keskellä etsimään ja tunnistamaan elämässäsi Jumalan hyviä tekoja ja kiittämään häntä niistä.

Jumalan hyvyyden tunnistaminen ei kuitenkaan tarkoita sinisilmäisyyttä suhteessa maailman pahuuteen. Kun katsomme ympärillemme, näemme, että sodat, levottomuudet ja kulkutaudit ovat lisääntyneet. Oikeussaleissa käydään oikeutta uskonnonvapaudesta. Polttoaineen hinta on kohonnut uusiin ennätyslukemiin, ruuan hinta on kohonnut ja lehdissä puhutaan mahdollisesti edessä olevasta ruokapulasta.

Jumalan sanassa on kirjoitettu tällaisista tapahtumista. Raamattu kertoo meille, että ennen Jeesuksen toista tulemista ja tämän maailman loppua: ”Kansa nousee kansaa vastaan ja valtakunta valtakuntaa vastaan, ja joka puolella on suuria maanjäristyksiä, nälänhätää ja ruttotauteja. Kauhistuttavia asioita tapahtuu, ja taivaalla näkyy suuria ennusmerkkejä.” (Luuk. 21:10-11)

En tiedä olemmeko jo keskellä näitä Jeesuksen mainitsemia tämän maailman viimeisiä tapahtumia. En tiedä tuleeko Jeesus takaisin omana elinaikanamme. Sen kuitenkin tiedän, että Raamatun opetuksen mukaan olemme eläneet lopunajassa aina Jeesuksen taivaaseen astumisesta lähtien.

Johannes nimittäin kirjoittaa kirjeessään: ”Lapseni, viimeinen aika on käsillä. Te olette kuulleet, että on tulossa Antikristus, ja niin onkin nyt monia antikristuksia ilmaantunut. Tästä me tiedämme, että viimeinen aika on käsillä.” (1. Joh. 2:18) Jeesus rohkaisee omiaan tällaisessa tilanteessa: ”Kun nuo tapahtumat alkavat, nostakaa rohkeasti päänne pystyyn, sillä teidän vapautuksenne on lähellä.” (Matt. 21:28)

**Rohkeasti kristittynä!**

Kun ympärillämme pimenee ja ajat käyvät yhä raskaammiksi, Jeesus kehottaa meitä nostamaan päämme pystyyn. Ajattelen, että tähän sisältyy kaksi tärkeää näkökulmaa.

Ensinnäkin meidän tulee kääntää katseemme Jeesukseen. Jeesuksen elämä, ristinkuolema ja ylösnousemus ovat kristillisen uskomme perusta. Jeesus on ainoa turva ja lohdutus, joka kestää mitä tahansa ympärillämme tapahtuukin. Jeesus itse sanoi opetuslapsilleen: ”Minä olen tie, totuus ja elämä. Ei kukaan pääse Isän luo muuten kuin minun kauttani.” (Joh. 14:6) Jeesus on ainoa tie Isän Jumalan yhteyteen.

Jeesus puhuu samasta asiasta hieman toisesta näkökulmasta Matteuksen evankeliumin kuudennessa luvusta: ”Etsikää ennen kaikkea Jumalan valtakuntaa ja hänen vanhurskasta tahtoaan…” (Matt.6:33) Jeesus haluaa meidän kaikissa tilanteissa etsivän Jumalaa ja hänen tahtoaan. Kun näin teemme, meille annetaan myös kaikki muu mitä tarvitsemme.

Näin meidän tulee siis nostaa päämme katsoaksemme Kristukseen. Jos päämme on painuksissa meille käy, kuten minulle kävi juhannuksena lenkkeillessäni. Olimme vaimoni kanssa hölkkäämässä aamulla, kun vaimoni sanoi minulle ”Katso peura”. Katseeni kohdistui kuitenkin omiin jalkoihini ja niin peura ennätti mennä metsän pusikoihin ennen kuin ehdin nähdä sitä. Jos emme pidä katsettamme menosuunnassa, emme näe minne olemme menossa ja mitä ympärillämme tapahtuu, vaan huomiomme kiinnittyy liiaksi itseemme. Itsemme sijaan meidän tulee katsoa Jeesukseen.

Toiseksi, Jeesuksen kehotukseen nostaa pää pystyyn sisältyy myös kutsu rohkeuteen. Kristittyinä meidän ei tarvitse pälyillä arkana jalkojamme, vaan meitä kutsutaan seuraamaan rohkeasti Kristusta.

Rohkeutta me myös tarvitsemme, sillä ympäröivä yhteiskunta luisuu kovaa vauhtia yhä kauemmaksi kristillisestä uskosta ja arvoista. Tämä tarkoittaa sitä, että ympärillämme elävien ihmisten arvomaailma on yhä kauempana omastamme, mikä johtaa siihen, että ihmisten on yhä vaikeampi ymmärtää uskoamme ja luottamustamme Jumalan sanaan.

Tarvitsemme rohkeutta pysyä Jumalan sanassa, sillä meillä on synnistä johtuva synnynnäinen taipumus mukautua niihin olosuhteisiin, joiden keskellä elämme. Siksi joudumme kysymään itseltämme, olemmeko pysyneet uskollisina Jumalan sanalle vai onko meille käynyt ja käymässä niin, että mukaudumme hiljalleen ympäröivään maailmaan niin, että alamme omaksua sen arvoja hyläten Jumalan sanan.

Jeesus kehottaa meitä etsimään täydellisyyttä: ”Olkaa siis täydellisiä, niin kuin teidän taivaallinen Isänne on täydellinen.” (Matt. 5:48)

Olen ajoittain törmännyt kysymykseen, onko Kansanlähetyksessä tilaa vain entisille syntisille. Kysymyksenä on, onko Kansanlähetys jonkinlainen pyhien yhteisö, vai mahtuuko joukkoomme sellaisia kristittyjä, jotka kärsivät alkoholiongelmista? Niitä, joiden elämässä on uskottomuutta? Niitä, jotka selviävät vaikeista tilanteista valheiden avulla? Niitä, jotka eivät rakasta lähimmäistä niin kuin itseään tai ovat muutoin epäonnistuneet olemaan täydellisiä?

Jos olet miettinyt tällaisia kysymyksiä, tahdon vakuuttaa sinulle: Olet tervetullut joukkoomme, sillä Kansanlähetykseen ei kuulu yhtään täydellistä kristittyä. Kansanlähetys on täynnä armon varassa eläviä, oman syntisyytensä kanssa kipuilevia kristittyjä.

Itseasiassa muunlaisia kristittyjä ei olekaan. Tästä meitä muistuttavat tärkeällä tavalla Paavalin sanat Roomalaiskirjeessä: ”Miten siis on? Olemmeko me muita parempia? Emme lainkaan. Olen jo esittänyt sen syytöksen, että kaikki, niin juutalaiset kuin kreikkalaisetkin, ovat synnin vallassa. Onhan kirjoitettu: – Ei ole yhtäkään vanhurskasta, ei yhtäkään ymmärtäväistä, ei ketään, joka etsii Jumalaa. Kaikki ovat luopuneet ja käyneet kelvottomiksi. Ei ole ketään, joka tekee hyvää, ei ainoatakaan.” (Room. 3:9-12)

Hieman myöhemmin Paavali vielä jatkaa: ”Eihän yksikään ihminen tule Jumalan edessä vanhurskaaksi lain käskyjä noudattamalla. Lain tehtävänä on opettaa tuntemaan, mitä synti on.” (Room. 3:20) Tässä Paavali kiteyttää hienolla tavalla pelastuksemme ytimen. Me emme voi omin teoin ansaita pelastusta. Sen voi ottaa vain uskon kautta lahjana vastaan.

Pelastuminen ei tapahdu menemällä ja tekemällä vaan kuulemalla evankeliumin, uskomalla sen ja ottamalla kasteen vastaan. Ilman henkilökohtaista uskoa Jeesukseen me emme pääse taivaaseen. Jeesus sanoo: ”Menkää kaikkialle maailmaan ja julistakaa evankeliumi kaikille luoduille. Joka sen uskoo ja saa kasteen, on pelastuva. Joka ei usko, se tuomitaan kadotukseen.” (Mark. 16:15-16)

Onko meille siis käynyt sosiaalisesta mediasta tuttu ilmiö, jossa keskitymme niin kovasti luomaan kuvaa siitä, mitä haluaisimme olla, että olemme unohtaneet sen, mitä todellisuudessa olemme. Tätä jokaisen meistä on itse arvioitava omalla kohdallaan. Ja kun teemme tällaista pohdintaa, muistakaamme, että olemme armosta pelastettuja, Jeesuksen ristintyön tähden vanhurskautettuja kristittyjä.

Tämä ei toisaalta oikeuta meitä laskemaan rimaa yhtään alemmaksi. Se, että emme kykene täyttämään Jumalan tahtoa, ei tarkoita sitä, että Jeesuksen käsky täydellisyyteen olisi poistunut. Esimerkiksi Jumalan Mooseksen kautta kansalleen opettamat kymmenen käskyä koskevat yhtä lailla meitä tänään kuin 1600 vuotta ennen Jeesuksen syntymää autiomaassa vaeltanutta Israelin kansaa.

Kymmenestä käskystä tärkein on ensimmäinen. Kun eräs lainopettaja kysyi Jeesukselta, mikä käskyistä on tärkein, vastasi Jeesus hänelle: ”Tärkein on tämä: ’Kuule, Israel: Herra, meidän Jumalamme, on ainoa Herra. Rakasta Herraa, Jumalaasi, koko sydämestäsi, koko sielustasi ja mielestäsi ja koko voimallasi.” (Mark. 12:29-30)

Ensimmäinen käsky on tärkein, koska sen rikkominen johtaa myös kaikkien muiden käskyjen rikkomiseen. Jos Jumala ei ole oikealla paikalla elämässämme, ottaa joku muu sen paikan ja silloin suhteemme elävään Jumalaan vääristyy, eikä Jumalan sana saa meissä tilaa.

Se miten elämme elämäämme, on tärkeää, ei siksi, että pelastuisimme tekemällä hyviä tekoja, vaan siksi että Jumala on antanut Jeesuksen kuolla ristillä syntiemme vuoksi. Meidän ei tarvitse muuttua täydellisiksi voidaksemme tulla Jumalan luokse, mutta tullessamme Jumalan luokse hän alkaa sanansa kautta muuttaa meitä tahtonsa kaltaisiksi.

Vanhurskauttaminen ja uudestisyntyminen ovat uuden elämän ja pyhityksen edellytys. Pyhitys ei ole inhimillisen kilvoittelun lopputulos, vaan Pyhän Hengen aikaansaama muutos meissä. Pyhä Henki vaikuttaa pyhityksen Jumalan sanan kautta. Vanhurskauttaminen on kertakaikkinen tapahtuma, mutta pyhitys on jatkuvaa Pyhän Hengen työtä meissä.

Tämä tarkoittaa sitä, että uskova ihminen on koko elämänsä ajan Jumalan edessä samanaikaisesti täydellisesti syntinen ja täydellisesti pyhä. Kristuksen työn perusteella hän on täydellisesti pyhä ja näin ollen Jumalalle kelpaava, mutta koko elämämme ajan meissä vaikuttavan perisynnin tähden olemme syntisiä ja jatkuvasti armoa tarvitsevia.

Meidän ei tule tuomita ja torjua heitä, jotka ovat kompastuneet näkyvissä synneissä. Meidän tulee asettua heidän rinnalleen ja tunnustaa yhdessä Jumalalle, että me kaikki tarvitsemme syntien anteeksiantoa. Meidän tulee olla rakkaudellisia ja empaattisia samalla kun pidämme kiinni Raamatun opetuksista.

Rakkauden ja empatian ohella me tarvitsemme rohkeutta elää kristittyinä tässä ajassa. Tämä tarkoittaa sekä rohkeaa lain että armon julistusta. Tarkoitan sitä, että meidän tulee rohkeasti julistaa synti synniksi. Meidän ei pidä tyytyä julistukseen vain niillä alueilla, joilla itse pärjäämme hyvin, vaan julistaa Jumalan sanaa kokonaisuudessaan ja juuri niin ehdottomasti kuin se Raamattuun on kirjattu. Tämän vastinparina saamme julistaa evankeliumia lain syyttämille ja synnin satuttamille ihmisille.

Rohkeaa kristillistä julistusta ei ole sellainen opetus, jossa laki tehdään tyhjäksi sanomalla, että Jumala kuitenkin lopulta pelastaa kaikki ihmiset. Rohkeaa julistusta ei ole myöskään sellainen julistus, jossa Jumalan sana turhennetaan väittämällä, että Raamattu ei opeta sitä mitä se oikeasti opettaa. Näinhän tapahtuu esimerkiksi homoseksuaalisuuden kohdalla, kun väitetään, että Paavali puhui vain alisteisista samaa sukupuolta olevien ihmisten suhteista ei rakkaudellisista ja hellistä suhteista.

Koko Jumalan ilmoitus alkaa kertomuksella siitä, miten Jumala loi ihmisen mieheksi ja naiseksi. Tämän jälkeen se jatkuu kertomuksella siitä, miten tämä miehen ja naisen aviosuhde toimii koko yhteiskunnan perustana. Myöhemmin Jeesus vahvisti tämän omassa opetuksessaan. (Matt. 19:5) Paavali puolestaan kirjoittaa kirjeissään:

”Ettekö tiedä, että vääryydentekijät eivät saa omakseen Jumalan valtakuntaa? Älkää eksykö! Jumalan valtakunnan perillisiä eivät ole siveettömyyden harjoittajat eivätkä epäjumalien palvelijat, eivät avionrikkojat, eivät miesten kanssa makaavat miehet, eivät varkaat eivätkä ahneet, eivät juomarit, pilkkaajat eivätkä riistäjät. Tällaisia jotkut teistä olivat ennen, mutta nyt teidät on pesty puhtaiksi ja tehty pyhiksi ja vanhurskaiksi Herran Jeesuksen Kristuksen nimessä ja Jumalamme Hengen voimasta.” (1. Kor. 6:9-11)

Kysymys avioliitosta ei ole Kansanlähetykselle tasa-arvo- tai yhdenvertaisuuskysymys, vaan ennen kaikkea Raamattu-kysymys. Juuri Raamatun tulkintaan ja Jumalan sanan opetukselle alistumiseen liittyen se on meille merkittävä kysymys. Miten tahansa yhteiskuntamme määritteleekään avioliiton, Jumala kutsuu meitä pitäytymään sanansa opetukseen avioliitosta yhden naisen ja yhden miehen elinikäisenä liittona. Miten paljon ympärillämme ja myös omassa elämässämme onkaan epäonnistumista tällä alueella, Jumala kutsuu meitä sanassaan turvautumaan häneen.

Jeesus itse sanoi aviorikoksesta itse teossa kiinni jääneelle naiselle: ”Nainen, missä ne kaikki ovat? Eikö kukaan tuominnut sinua? Ei, herra, nainen vastasi. Jeesus sanoi: »En tuomitse minäkään. Mene, äläkä enää tee syntiä.»” (Joh. 8:10-11)

Huomaa, että Jeesus ei sanonut hänelle ”Mene ja elä niin kuin parhaaksi näet” vaan ”mene äläkä enää tee syntiä”. Jeesus ei siis laskenut rimaa naiselle, vaan käski hänen elää jatkossa oikein. Jeesus antaa meille tässä tärkeän mallin lähimmäisen kohtaamiseen. Meidän tulee olla toisiamme kohtaa lempeitä ja armahtavaisia, mutta samanaikaisesti emme saa muuttaa tai hylätä Jumalan sanaa.

**Kotona täällä ja taivaassa**

Tämän vuoden Kansanlähetyksen vuositeema ja Kansanlähetyspäivien teema on ”Kotona täällä ja taivaassa”.

Ensimmäinen osa teemasta muistuttaa meitä maallisesta kodista ja sen tärkeydestä. Koti voi tarkoittaa eri ihmisille hiukan erilaisia asioita. Yleensä siihen liitetään kuitenkin positiivisia mielikuvia. Koti on paikka, jossa saa levätä. Koti on paikka, joka toimii tukikohtanamme erilaisissa elämäntilanteissa. Kotiin voi aina palata.

Koti voi merkitä yhdelle meistä enemmän tiettyjen ihmisten läsnäoloa ja toiselle tietyn paikan pysyvyyttä. Naapurissamme asui kerran vanhempi rouva, joka oli asunut samassa talossa koko elämänsä. Naimisiin mentyään he olivat asuneet rintamamiestalon yläkerrassa hänen vanhempiensa asuessa alakerrassa ja vanhempiensa kuoleman jälkeen he olivat asuttaneet koko taloa. Luulen, etten ole kovin väärässä, jos arvelen kodin merkinneen hänelle erityisesti tuota taloa.

Myös Jumalan sanassa tunnistetaan kodin tärkeys: "Herra sanoi Abramille: Lähde maastasi, asuinsijoiltasi ja isäsi kodista siihen maahan, jonka minä sinulle osoitan." (1.Moos. 12:1‬) Jumala valitsi Aabrahamin ja lupasi tälle maan - Israelin maan. Kun sitten ”Abram uskoi Herran lupaukseen, niin Herra katsoi hänet vanhurskaaksi." (1.Moos. 15:6‬) On tärkeä huomata, että kun Jumala kutsui Aabrahamin isänsä kodista, niin Hän katsoi, että Hänen kansallaan tulee olla oma maa. Jumala ei kutsunut Aabrahamia kodittomuuteen, vaan uuteen maahan. Näin Hän tunnusti kodin ja kotipaikan merkityksen ihmiselle.

Maallinen kotimme on kuitenkin aina väliaikainen. Jeesus ei valmistanut omilleen kotia maan päälle. Kun Pietari, Johannes ja Jaakob näkivät vuorella Jeesuksen tämän kirkkaudessaan Mooseksen ja Elian tämän kanssa, totesi Pietari, että sinne olisi hyvä tehdä kolme majaa, että he voisivat jatkaa siellä oloaan. Pietarin toive ei voinut kuitenkaan toteutua. Heitä ei ollut kutsuttu olemaan siellä pysyvästi.

Jeesuksen maanpäällinen tehtävä oli rajallinen ja sen päämäärä oli taivaassa: ”Minun Isäni kodissa on monta huonetta – enhän minä muuten sanoisi, että menen valmistamaan teille asuinsijan.” (Joh. 14:1-4) Jumala kutsuu meitä tästä ajallisesta elämästä omaan seuraansa iankaikkisuuden rauhaan ja iloon.

**Kirkkosuhde puhuttaa**

Ajallisen maallisen kotimme ja iankaikkisen taivaallisen kodin lisäksi on vielä kolmas koti, josta jokainen Jumalan lapsi on osallinen, nimittäin seurakunta eli hengellinen koti.

Kansanlähetyksen ohjelmassa todetaan, että ”Kansanlähetys tarjoaa seurakuntayhteyden. Uskovat kokoontuvat yhteisiin jumalanpalveluksiin kuulemaan Jumalan sanaa ja viettämään Herran pyhää ehtoollista. Tämä toteutuu luontevasti paikkakunnasta riippuen kirkon paikallisseurakunnan yhteydessä tai herätysliikkeen jumalanpalvelusyhteisöissä.”

Luopumus Jumalan sanaan liittyen näyttää valitettavasti saavan yhä enemmän tilaa kirkossamme. Tästä johtuen monille on yhä haasteellisempaa löytää raamatullinen seurakunta- ja jumalanpalvelusyhteys paikallisseurakunnasta. Vuoden 2020 lopulla valmistuneen Laura Kallatsan väitöskirjan mukaan yli puolet Suomen evankelisluterilaisen kirkon papeista kannattaa samaa sukupuolta olevien kirkollista vihkimistä. Tänä vuonna myös arkkipiispa on ilmaissut useassa lehtihaastattelussa muuttaneensa avioliittokäsitystään.

Käytännössä tämä on johtanut siihen, että yhä useampi seurakunta on alkanut toimittaa kirkollisia vihkimyksiä samaa sukupuolta oleville, kirkon virallisesta avioliittokannasta huolimatta. Kun samaan aikaan perinteisten herätysliikkeiden ja kirkon lähetysjärjestöjen järjestämiin messuihin on alettu suhtautua yhä tiukemmin, on hengitystila käynyt paikoin ahtaaksi.

Tällainen todellisuus pakottaa meidät pohtimaan vaikeita kysymyksiä. Joudumme yhä useammin kysymään, voiko työmme kirkon yhteydessä jatkua myös tulevaisuudessa. Meidän tulee haastaa kirkkomme johtajat aitoon vuoropuheluun, jossa löydämme toimivat tavat kulkea tänäkin päivänä yhdessä eteenpäin. Tähän meillä nimittäin on edelleen vahva halu ja pyrkimys.

Onneksi emme ole tilanteessa yksin. Kirkko ja paikalliset seurakunnat ovat jakautuneita avioliittokysymyksen suhteen – on monia paikallisseurakuntia, joissa halutaan pysyä Jumalan sanan pohjalla myös avioliittokäsityksessä. Kansanlähetyksessä meille on tärkeää rakentaa hyviä yhteyksiä sekä paikallisseurakuntiin että kirkkomme muiden herätysliikkeiden ja lähetysjärjestöjen suuntaan. Monet kirkon perinteiset toimijat painivat nimittäin aivan samojen kysymysten kanssa.

Haastavassa kirkollisessa tilanteessa Kansanlähetys haluaa seistä yhdessä rintamassa sisarjärjestöjensä kanssa. Iloitsen erityisesti syventyneestä yhteydestä Sleyn ja Raamattuopiston kanssa. Myös esimerkiksi Kylväjän ja Sansan kanssa meillä on hyvää ja toisiamme tukevaa yhteistyötä, kuten tulevan syksyn Missioforum-tapahtuma.

Kuluneen vuoden aikana olen saanut tavata erilaisissa yhteyksissä joitakin luterilaisen kirkkomme piispoista. Useampi heistä on sanonut arvostavansa työtämme. Julkisuudessa kuitenkin harvoin kuulee työtämme kehuttavan tai toiminnanvapauttamme puolustettavan. Toivoisin piispoiltamme rohkeutta puolustaa klassista kristillistä uskoa ja oppia myös julkisuudessa. En tarkoita sellaista puhetta, jossa sanotaan, että voimme ajatella mitä haluamme, kunhan tämä ei ilmene toiminnassamme millään tavoin. Vapaus pitäytyä klassiseen kristilliseen vakaumukseen ajatuksissa, vaan ei teoissa, ei ole vapautta ensinkään.

Uskon, että kirkkomme yhtenäisyys voi säilyä vain silloin, jos myös Kansanlähetyksen kaltaisille klassiseen kristinuskoon pitäytyville toimijoille suodaan oma selkeä elintilansa ja toiminnanvapautensa. Ehkä kirkkomme tulisi kuulla Apostolien teoissa esiintyneen Gamalielin sanoja: ”Siksi annan teille nyt tämän neuvon: jättäkää nämä miehet rauhaan, antakaa heidän olla. Jos tämä heidän ajamansa hanke on lähtöisin ihmisistä, se kukistuu itsestään. Jos se taas on Jumalasta, te ette pysty heitä kukistamaan. Pitäkää varanne! Entä jos te taistelettekin itseään Jumalaa vastaan?” (Ap.t. 5:38-39)

Tässä tarvitaan suurta taitoa ja herkkyyttä puolin ja toisin. Kansanlähetyksenä emme ole vaatimassa, että kirkkomme täytyisi kaikkialla taipua toimimaan meidän vakaumuksemme mukaan. Kirkossa tulisi kuitenkin löytää keinot, jossa perinteisellä ja apostolisella virka- ja avioliittokannalla oleville avataan mahdollisuus viettää ehtoollista vakaumuksensa mukaan.

Meidän puolestamme tulee aralla mielellä pitää huolta, ettemme ryhdy lähimmäistemme tuomareiksi tai kiinny inhimillisiin perinteisiin Jumalan sanan kustannuksella. Tämä edellyttää sitä, että Raamattu on visiomme mukaan meille niin rakas, että me emme vain puhu siitä, vaan myös tunnemme sen sisällön ja elämme sen mukaan.

**Lopuksi**

Rakkaat ystävät. Kun katson kulunutta vuotta, olen iloinen ja kiitollinen siitä, että olemme Kansanlähetyksessä kyenneet vahvistamaan keskustelun kulttuuria. Olemme harjoitelleet erilaisista asioista puhumista ja toistemme kuuntelua. Välillä tämä on tehnyt kipeää. Olemme huomanneet, että sisäisen yhteyden vahvistaminen vaatii aikaa ja voimavaroja.

Tarvitsemme aikaa toistemme kohtaamiselle, yhteiselle rukoukselle ja Raamatun äärellä olemiselle. Liikkeemme yksi vahvimmista sydänäänistä on luottamus Jumalan sanaan, sen ohjeisiin ja lupauksiin. Kun tulemme yhteen kuulemaan Jumalan sanaa ja etsimme tietämme sen äärellä, saamme olla varmoja, että Jumala johtaa meitä tahtonsa mukaan.

Jatketaan siis sillä tiellä, jolla olemme myös tähän saakka kulkeneet ja pidetään kiinni pyrkimyksestä pysyä uskollisena Jumalan sanalle kaikissa tilanteissa. Silloin voimme olla rohkeita ja lujia ja saamme luottaa, että Jumala siunaa sen mitä teemme:

”Ole vain rohkea ja ole luja. Noudata tarkoin sitä lakia, jonka palvelijani Mooses sinulle antoi. Älä poikkea siitä oikealle äläkä vasemmalle. Silloin menestyt kaikessa mihin ryhdyt. Pidä tämän lainkirjan sanat aina huulillasi. Tutki lakia päivin ja öin, niin pystyt tarkoin noudattamaan kaikkea, mitä siihen on kirjoitettu. Silloin sinä menestyt ja onnistut kaikissa toimissasi.

»Muista, että olen sanonut sinulle: ’Ole rohkea ja luja, älä pelkää äläkä lannistu. Herra, sinun Jumalasi, on sinun kanssasi kaikilla teilläsi.’»” (Joos. 1:7-9)